b'\n_START_ARTICLE_\nPirokumulus\n_START_SECTION_\nNastanek\n_START_PARAGRAPH_\nPirokumulus nastane zaradi intenzivnega segrevanja zraka nad kopnim, kar povzro\xc4\x8di konvekcijo vro\xc4\x8dega zraka oz. termiko. Zra\xc4\x8dna masa se dviguje do vi\xc5\xa1ine, kjer postane stabilna, pogosto v prisotnosti vlage. Okoljna vlaga (tj. vlaga, \xc5\xbee prisotna v zraku pred ekstremnim pojavom) in vlaga, nastala zaradi zgorelega rastlinja oz. zaradi izbruha ognjenika se dobro kondenzirata zaradi prisotnosti delcev pepela v zraku. Nastanek oblaka lahko povzro\xc4\x8dijo gozdni po\xc5\xbeari, izbruhi ognjenikov, ob\xc4\x8dasno pa dejavnost industrije. Tudi eksplozija jedrskega oro\xc5\xbeja povzro\xc4\x8di konvekcijo, pri kateri nastane t. i. gobasti oblak. Prisotnost vetrnega str\xc5\xbeena na nizkih vi\xc5\xa1inah lahko oja\xc4\x8dajo njegov nastanek._NEWLINE_V pirokumulusih so sicer prisotni mo\xc4\x8dni turbulentni tokovi, kar se odra\xc5\xbea v mo\xc4\x8dnih sunkih pri povr\xc5\xa1ini, kar lahko dodatno prispeva k \xc5\xa1iritvi po\xc5\xbeara. Veliki pirokumulusi, povezani z izbruhom ognjenika, lahko povzro\xc4\x8dijo nastanek strel. Proces ni popolnoma razjasnjen, vendar naj bi bil povezan z polarizacijo naboja zaradi mo\xc4\x8dne turbulence ter s samimi lastnostmi delcev pepela oz. prahu v oblaku, poleg tega pa je temperatura v oblaku mo\xc4\x8dno pod ledi\xc5\xa1\xc4\x8dem, zato naj bi k pojavu prispevale tudi elektrostati\xc4\x8dne lastnosti ledenih kristalov. Pirokumulus s strelami je pravzaprav podtip kumulonimbusa, nevihtnih oblakov, in mu v tem primeru pravimo tudi pirokumulonimbus.\n_START_SECTION_\nIzgled\n_START_PARAGRAPH_\nPirokumulus je pogosto sivo do rjave barve zaradi pepela in dima. Nemalokrat se lahko zelo raz\xc5\xa1iri oz. pove\xc4\x8da zaradi pove\xc4\x8danega nastanka kondenzacijskih jeder v prisotnosti razli\xc4\x8dnih delcev, posledica tega pa je lahko nastanek nove nevihte, katere strele lahko zanetijo nove po\xc5\xbeare.\n_START_SECTION_\nU\xc4\x8dinki na gozdne po\xc5\xbeare\n_START_PARAGRAPH_\nV odnosu do po\xc5\xbeara lahko pirokumulus zavira ali pa spodbuja oz. oja\xc4\x8da \xc5\xa1irjenje po\xc5\xbeara. V\xc4\x8dasih se vlaga v zraku kondenzira in nato pade na obmo\xc4\x8dje po\xc5\xbeara kot de\xc5\xbe, s \xc4\x8demer ga lahko pogasi. V primeru, da se pirokumulus mo\xc4\x8dno pove\xc4\x8da, nastane pirokumulonimbus, podtip kumulonimbusa, ki lahko zaradi strel povzro\xc4\x8di nastanek novih po\xc5\xbearov.'